efsyn.gr

Υπερψηφίστηκε από τη Βουλή, το νομοσχέδιο του υπουργείου Οικονομικών «Πρόγραμμα παροχής εγγύησης σε τιτλοποιήσεις πιστωτικών ιδρυμάτων», που αφορά στο σχέδιο «Ηρακλής» για τα «κόκκινα» δάνεια.

Υπέρ του νομοσχεδίου ψήφισαν μόνο οι βουλευτές της Νέας Δημοκρατίας. Αντίθετα, το καταψήφισαν ο ΣΥΡΙΖΑ, το Κίνημα Αλλαγής, το ΚΚΕ και η Ελληνική Λύση. Σημειώνεται ότι από τη συζήτηση και την ψηφοφορία είχε αποχωρήσει το ΜέΡΑ25.

Από την Lehman Bros στο Σχέδιο Ηρακλής του 4ου Μνημονίου που σήμερα πέρασε από τη Βουλή - με το οποίο οι πολίτες εγγυόνται τα κέρδη ιδιωτών που τους κάνουν... έξωση. Γιατί το ΜέΡΑ25 κατήγγειλε το νομοσχέδιο και αποχώρησε.https://t.co/j6um9ocHzh — Yanis Varoufakis (@yanisvaroufakis) December 12, 2019

Προηγουμένως, τα κόμματα της αντιπολίτευσης είχαν εκφράσει την έντονη αντίθεσή τους για τη διαδικασία του κατεπείγοντος, με την οποία ήρθε να ψηφιστεί στη Βουλή το σχέδιο «Ηρακλής».

Ο υπουργός Οικονομικών Χρήστος Σταϊκούρας δήλωσε ότι η μείωση των «κόκκινων» δανείων αποτελεί ίσως τη μεγαλύτερη πρόκληση για την επανεκκίνηση της πιστωτικής επέκτασης, για υψηλή βιώσιμη οικονομική μεγέθυνση, για υλοποίηση εγχώριων και διεθνών επενδύσεων και αξιοποίηση των αδρανών πόρων οικονομίας και για τη βελτίωση του αξιόχρεου της χώρας.

Ισχυρές επιφυλάξεις από ΣΥΡΙΖΑ

Από την πλευρά της, η κοινοβουλευτική ομάδα του ΣΥΡΙΖΑ εξέφρασε ισχυρές επιφυλάξεις για το σχέδιο, επισημαίνοντας τα εξής:

το σχέδιο «Ηρακλής» ανοίγει το παράθυρο για χρησιμοποίηση του «μαξιλαριού», μέσω των προβλεπόμενων «αντεγγυήσεων»

το ύψος των εγγυήσεων, ύψους ήδη 12 δισ. ευρώ, μπορεί να ανέβει με απλή Υπουργική Απόφαση.

αν δεν επεκταθεί η προστασία της Α΄ Κατοικίας όχι μόνο σε χρόνο πέραν του τετραμήνου της παράτασης, που αποφασίστηκε με το πολυνομοσχέδιο- σκούπα αλλά και στον αριθμό των δανειοληπτών που δύνανται να υπαχθούν, το σχέδιο Ηρακλής θα γίνει όχημα μίας καταιγίδας πτωχεύσεων και πλειστηριασμών Α' Κατοικίας, ιδιαίτερα αν συνδυαστεί με την αλλαγή του πτωχευτικού κώδικα, όπως έχουν δηλώσει και τα κυβερνητικά στελέχη.

απουσιάζουν εντελώς αναπτυξιακά κριτήρια. Ενώ η εξυγίανση των τραπεζών στοχεύει στη δυνατότητα οι τράπεζες να επιτελέσουν το ρόλο τους (χρηματοδότηση ελληνικής οικονομίας και των ΜμΕ), το σχέδιο Ηρακλής μπορεί να γίνει το όχημα για κλείσιμο χιλιάδων μη ζημιογόνων επιχειρήσεων με κόκκινα δάνεια. Κάτι που αποτελεί σχήμα οξύμωρο. Η εμπειρία από άλλες χώρες που εφαρμόστηκαν αντίστοιχες διαδικασίες χωρίς αναπτυξιακά κριτήρια, όπως πχ στην Ιρλανδία, οδήγησαν στη συρρίκνωση ολόκληρων κλάδων της οικονομίας.

δεν δίνεται η δυνατότητα σε δανειολήπτες παντός είδους (στεγαστικά, επιχειρηματικά, κλπ) να αγοράσουν το δάνειό τους σε τιμές παραπλήσιες της ονομαστικής αξίας τιτλοποίησης πριν την τιτλοποίηση.

δεν προβλέπεται καμία υποχρέωση των τραπεζών μετά την εξυγίανσή τους έναντι του βάρους των εγγυήσεων που αναλαμβάνει το δημόσιο, όπως για παράδειγμα η χρηματοδότηση των ΜμΕ. Για παράδειγμα, σε σχετική διαδικασία το 2009 η Royal Bank of Scotland ανέλαβε την υποχρέωση να χρηματοδοτήσει 25 δισ. στερλίνες τις ΜμΕ.

παρά την εγγύηση του δημοσίου, μετά από τρεις ανακεφαλαιοποιήσεις των τραπεζών και ενώ έχουμε εξέλθει των μνημονίων, δεν έχει αλλάξει ο νόμος για το ΤΧΣ, ούτε προβλέπεται από το παρόν νομοσχέδιο, θέτοντας σοβαρό ζήτημα εταιρικής διακυβέρνησης των τραπεζών και του τρόπου συμμετοχής του δημοσίου.

παρά την εγγύηση του δημοσίου, δεν προβλέπονται σοβαροί όροι διαφάνειας στη λειτουργία των διαχειριστών (servicers), στην αναδιάρθρωση των δανείων, στα κριτήρια πώλησης, ρύθμισης ή ρευστοποίησης δανείων.

τα δάνεια των κομμάτων, σκανδαλώδες ζήτημα του παλιού πολιτικού συστήματος, δεν αποκλείονται από το σχέδιο Ηρακλής.

δεν προβλέπονται ρήτρες για τους servicers σε περίπτωση αποχώρησης.

Σημειώνεται τέλος ότι το σχέδιο αφορά τιτλοποιήσεις «κόκκινων» δανείων και θα είναι το μόνο συστημικό σχέδιο αναφορικά με τον τραπεζικό τομέα, στο οποίο θα επικεντρωθεί η κυβέρνηση για τους επόμενους 8-10 μήνες.